พระราชวัชรสังวรมุนี (สุชาติ อภิชาโต)

**พระราชวัชรสังวรมุนี (สุชาติ อภิชาโต)** เป็นพระราชาคณะชั้นราช ,เป็นพระภิกษุสังกัดคณะสงฆ์ธรรมยุติกนิกาย,ประธานสงฆ์ ที่พักสงฆ์ปฏิบัติธรรมจุลศาลา เขตรักษาพันธุ์สัตว์ป่าเขาชีโอน พัทยา จังหวัดชลบุรี

ปฐมวัย
------

พระอาจารย์สุชาติ อภิชาโต เกิดเดือนพฤศจิกายน พ.ศ. 2490 เมื่อท่านอายุได้ประมาณ 2 ขวบ คุณพ่อของท่านจึงได้นำท่านมาฝากกับคุณย่าที่สุพรรณฯ ให้ช่วยเลี้ยงดูแทน เพราะคุณพ่อคุณแม่ไม่สะดวกในการเลี้ยงดูท่าน เนื่องจากต้องทำงานและย้ายที่ทำงานบ่อย ท่านเข้าเรียนที่โรงเรียนเซเว่นเดย์ตั้งแต่ชั้น ป. 1 จนจบชั้นมัธยมศึกษาตอนปลาย แล้วมาทำงานที่ท่าอากาศยานนานาชาติอู่ตะเภา (ระยอง-พัทยา) อยู่ปีกว่าพอเก็บเงินได้เพียงพอแล้วเดินทางไปศึกษาต่อที่มหาวิทยาลัย State University ในรัฐแคลิฟอร์เนียจนจบวิศวกรรมศาสตรบัณฑิต สาขาวิศวกรรมโยธา

อุปสมบท
-------

พระอาจารย์สุชาติ อภิชาโต อุปสมบทเมื่อวันที่ 19 กุมภาพันธ์ พ.ศ. 2518 โดยมีเจ้าพระคุณ สมเด็จพระญาณสังวร สมเด็จพระสังฆราช สกลมหาสังฆปริณายก เป็นพระอุปัชฌาย์
ท่านบวชได้ประมาณ 6 อาทิตย์ที่วัดบวรนิเวศราชวรวิหาร พอห่มจีวรเป็น บิณฑบาตเป็น ดูแลรักษาอัฐบริขารต่างๆ และสามารถเดินทางได้โดยไม่รู้สึกลำบากใจเกี่ยวกับการห่มผ้า จึงได้กราบลาเจ้าพระคุณสมเด็จฯ พระอุปัชฌาย์ ขออนุญาตไปอยู่กับหลวงตาพระมหาบัวที่วัดป่าบ้านตาด อำเภอเมืองอุดรธานี จังหวัดอุดรธานี

ตำแหน่งงานคณะสงฆ์
-----------------

* เคยดำรงตำแหน่งทางพระสังฆาธิการเป็น ผู้ช่วยเจ้าอาวาสพระอารามหลวง วัดญาณสังวราราม วรมหาวิหาร ตำบลห้วยใหญ่ อำเภอบางละมุง จังหวัดชลบุรี

* เป็นประธานสงฆ์ ที่พักสงฆ์ปฏิบัติธรรมจุลศาลา เขตรักษาพันธุ์สัตว์ป่าเขาชีโอน พัทยา จังหวัดชลบุรี

ศึกษาปฏิบัติธรรม
----------------

* พรรษา 1-9 จำพรรษาอยู่ที่วัดป่าบ้านตาด

บททดสอบแรกพระนวกะ เมื่อท่านได้ไปถึงวัดป่าบ้านตาดในวันแรก พระธรรมวิสุทธิมงคล (บัว ญาณสมฺปนฺโน) ได้กล่าวกับท่านว่า "อยู่ไม่ได้นะ อยู่ได้ชั่วคราว กุฏิไม่ว่าง" เสร็จแล้วท่านก็ไม่พูดอะไร และพระอาจารย์สุชาติ อภิชาโต ได้บิณฑบาตรตามแบบฉบับของพระป่าเป็นครั้งแรกด้วย จนประมาณ 1 เดือนก่อนเข้าพรรษา หลวงตาพระมหาบัว จึงอนุญาตให้ท่านอยู่ที่วัดป่าบ้านตาดได้ และตลอด 5 พรรษาแรก พระอาจารย์สุชาติ อภิชาโต ได้ศึกษาพระกรรมฐานที่วัดป่าบ้านตาดโดยไม่ได้ไปไหนเลย เนื่องจากเป็นกฏของวัดและตามหลักพระวินัยที่กำหนดไว้

ชีวิตพระวัดป่าบ้านตาด พระอาจารย์สุชาติ อภิชาโต เล่าว่า ได้ฝึกความอดทนต่ออากาศหนาว เพราะบางปีอุณหภูมิเหลือแค่ 6 องศา เวลาออกบิณฑบาตร เหยียบก้อนหินหนาวเหมือนเหยีบก้อนน้ำแข็ง และสมัยที่อยู่กับหลวงตาจะได้รับการอบรมทุก 4-5 วัน อย่างน้อยครั้งล่ะ 2 ชั่วโมง ฟังธรรมแล้วจิตหมุนไปทางธรรม เหมือนต้นไม้ได้น้ำ แต่หากไม่ได้ฟัง กิเลสจะหึกเหิม และไม่หมั่นภาวนา

อดอาหารแก้กิเลส พระอาจารย์สุชาติ อภิชาโต ได้ฝึกการอดอาหารเพื่อสร้างภาวะที่กดดันจิตใจ เพื่อจะได้ผลิตธรรมออกมาต่อสู้ ผลิตปัญญา ผลิตสมาธิ ผลิตสติ ถ้าอยู่ในสภาพที่สบายกิเลสจะออกมาเพ่นพ่าน ซึ่งการอดอาหารนั้น ก็ต้องดูตามความเหมาะสมของธาตุขันธ์ด้วย

* พรรษาที่ 10 จำพรรษาอยู่ที่วัดโพธิสัมพันธ์ในเมืองพัทยา
* พรรษา 11 ถึงปัจจุบัน อยู่ที่วัดญาณฯ ตั้งแต่ปลายปี 2527

อาคารจุลศาลา สถานที่แสดงธรรมะ เขตรักษาพันธุ์สัตว์ป่าเขาชีโอน พัทยา จังหวัดชลบุรี

สมณศักดิ์
---------

* 5 ธันวาคม พ.ศ. 2536 มีพระบรมราชโองการโปรดพระราชทานสัญญาบัตรตั้งสมณศักดิ์ขึ้น เป็นพระราชาคณะปลัดซ้าย ฐานานุกรมในเจ้าพระคุณสมเด็จพระญาณสังวร สมเด็จพระสังฆราช สกลมหาสังฆปริณายก ในราชทินนามที่ ***พระจุลนายก ธรรมนีติสาธกมหาเถราธิการ คณะกิจบรรหารธุรการี สมุหบดีศรีธรรมภาณกาจารย์***
* 31 กรกฎาคม พ.ศ. 2566 มีพระบรมราชโองการโปรดพระราชทานสัญญาบัตรตั้งสมณศักดิ์ขึ้น เป็นพระราชาคณะชั้นราช ในราชทินนามที่ ***พระราชวัชรสังวรมุนี ศรีภาวนาวรกิจ ยติคณิสสร บวรสังฆาราม คามวาสี***

ปัจฉิมวัย
---------

ปัจจุบัน พระอาจารย์สุชาติ อภิชาโต พำนักปฏิบัติธรรมอยู่ที่เขตรักษาพันธุ์สัตว์ป่าเขาชีโอน พัทยา จังหวัดชลบุรี ซึ่งเป็นสถานที่สัปปายะ เหมาะแก่การบำเพ็ญสมณธรรมและเผยแผ่ธรรม

อ้างอิง
-------

* พระจุลนายก (สุชาติ อภิชาโต). *มหาเศรษฐีที่แท้จริง*. กรุงเทพฯ : ศิลป์สยามบรรจุภัณฑ์และการพิมพิ์, 2559. 220 หน้า. ISBN 978-616-348-795-7

1. ↑  "พระราชทานตั้งสมณศักดิ์ พระอาจารย์สุชาติ วัดญาณสังวราราม – หลวงพ่อแดง วัดอินทาราม". *เดลินิวส์*.
2. ↑   (2017-11-02). "น้อมบูชา ครบ ๗๐ ปีวันเกิดพระอาจารย์สุชาติ ศิษย์สมเด็จพระญาณสังวรฯ ที่หลวงตามหาบัวยกย่องว่าเป็น "พระรักสันโดษมักน้อย"". *tnews*. `{{cite web}}`: `|last=` มีชื่อเรียกทั่วไป (help); แหล่งข้อมูลอื่นใน ``|last=`` (help)
3. ↑  ราชกิจจานุเบกษา, ประกาศสำนักนายกรัฐมนตรี เรื่อง พระราชทานสัญญาบัตรตั้งสมณศักดิ์, เล่ม 110, ตอนที่ 202 ฉบับพิเศษ, 6 ธันวาคม 2536, หน้า 4
4. ↑  ราชกิจจานุเบกษา,พระบรมราชโองการประกาศพระราชทานสัญญาบัตรตั้งสมณศักดิ์,เล่ม140,ตอนที่ 34ข,1 สิงหาคม 2566, หน้า 1
5. ↑  "ธรรมะบนเขา เล่ม๕ พระจุลนายก (พระอาจารย์สุชาติ อภิชาโต)". *www.bookpanich.com*.
6. ↑  "รวมครูบาอาจารย์ 2 > พระจุลนายก (สุชาติ อภิชาโต)-ชุดกำลังใจ". *www.jozho.net*.

ดูเพิ่ม
-------

* วัดญาณสังวราราม วรมหาวิหาร